Adbusters Media Foundation
Store norske leksikon,Samfunn,Medier,Mediekonsern
Adbusters Media Foundation er et aksjonsbasert, antikapitalistisk nettverk som kjemper mot forbruk og materialisme som rådende ideologi i samfunnet. Adbusters ble grunnlagt i 1989 i Canada av Kalle Lasn og har base i Vancouver. Organisasjonen gir ut magasinet Adbusters som distribueres til 60 land.
Adbusters består for en stor del av avhoppede reklamefolk, skribenter, designere og kunstnere som driver med kultur-jamming, det vil si aksjonerer på forskjellige måter for å motvirke ensrettingen og kommersialiseringen av samfunnet og kulturen. Narrelogoer som vrir på kjente logoer (logobusting) og reklameknusing i form av anti-reklame mot store multinasjonale selskaper som Nike, Phillip Morris Group (Marlboro) og McDonald's er vanlige virkemidler. Adbusters er også kjent for sine anti-konsumkampanjer og har blant annet tatt initiativ til Kjøpefri dag. Les mer i Store norske leksikon forbrukersamfunnet